MEDDELELSE FRA KOMMISSIONEN TIL RÅDET om indledning af konsultationer med republikken Fijiøerne i henhold til Lomé-konventionens artikel 366, litra a)

De seneste begivenheder

Den 19. maj 2000 klokken 10.00 trængte 7 bevæbnede og maskerede mænd under ledelse af George Speight ind i Fijis parlament og tog premierministeren, Mahendra Chaudry, og ca. 40 medlemmer af regeringen og parlamentet som gidsler. George Speight erklærede, at han handlede på vegne af og til fordel for alle indfødte fijianere. Han hævdede også at have overtaget al udøvende magt, herunder præsidentens beføjelser, og at han havde ophævet den ændrede grundlov, som parlamentet havde vedtaget i 1997, og som var trådt i kraft i 1998.

Som følge af denne ulovlige handling

* var præsidenten, Ratu Sir Kamisese Mara, den 27. maj nødt til at afskedige den demokratisk valgte premierminister og dennes regering, da de ikke længere kunne anses for at være i stand til at udøve deres embedsfunktioner. Præsidenten meddelte også, at repræsentanternes hus ville være suspenderet for et tidsrum af 6 måneder;

* overtog chefen for de væbnede styrker, kommandør Frank Bainiramara, med tilslutning fra Ratu Mara, der trådte tilbage, den 29. maj den udøvende magt og erklærede landet i militær undtagelsestilstand;

* udstedte den nye militærregering den 30. maj et dekret, der ophævede grundloven af 1998.

Den 6. juni fremlagde militæret en skitse til en plan, der tager sigte på genindførelse af den civile retsorden. I henhold til planen skal der tre måneder efter løsningen af gidselkrisen ske en overdragelse af magten til en civil interimspræsident, som så udpeger en ny interimspremierminister og en ny interimsregering. Denne foreløbige regerings hovedopgave skal være at udarbejde en ny grundlov og udskrive nyvalg. Gidseltagerne bør opnå amnesti, men de bør på ingen måde kunne blive medlemmer af nogen civil interimsregering.

Under hele den nuværende gidselkrise er sikkerhedssituationen i Suva forblevet relativ stabil, trods lejlighedsvise forsøg på brandstiftelse og plyndringsaktiviteter fra Speight-gruppens medlemmers side.

Det væbnede oprør den 19. maj blev endnu samme dag fordømt i en erklæring fra EU-formandskabet; en anden erklæring blev udsendt den 29. maj.

Det internationale samfund har enstemmigt fordømt gidseltagernes forsøg på at sætte den vellykkede demokratiseringsproces på spil, der har fundet sted gennem det sidste årti. Medens det generelt anses for at være for tidligt at iværksætte sanktioner, har man dog overvejet og truffet forberedelse til forskellige former for sanktioner, såfremt dette forsøg på at omstyrte demokratiet i Fiji skulle lykkes og føre til en racistisk farvet grundlov og regering.

I lyset af ovenstående, og i henhold til Lomé-konventionens artikel 5 og 366, litra a), foreslår Kommissionen Rådet:

* at opfordre Fiji i landets egenskab af AVS-stat til at deltage i konsultationer med henblik på at vurdere situationen i enkeltheder og om nødvendigt rette op på den, på de i vedlagte skrivelse indeholdte betingelser. Formålet med konsultationerne er at understrege den betydning, Den Europæiske Union tillægger overholdelsen af de væsentlige punkter, der henvises til i Lomé-konventionens artikel 5, og at opnå vished om Fijis hensigter om at bringe landet i overensstemmelse med disse bestemmelser.

BILAG

UDKAST

Bruxelles, den

H.E. Isikel Mataitoga Republikken Fijiøernes ambassadør ved Republikken Fijiøernes mission Av. de Cortenberg, 66 1000 Bruxelles

Hr. ambassadør

I en erklæring af 19. maj 2000 fordømte formandskabet for den Europæiske Union brugen af væbnet magt mod en demokratisk valgt regering, forlangte øjeblikkelig løsladelse af gidsler og en omgående tilbagevenden til demokratiske procedurer og et demokratisk styre inden for rammerne af Fijis grundlov. I en efterfølgende erklæring af 29. maj 2000 gav Den Europæiske Union udtryk for dyb bekymring over planerne om at lade den demokratisk valgte regering erstatte af en midlertidig forvaltning, og den anmodede Fijis ledere om at finde en grundlovsmæssigt acceptabel udvej ud af krisen. Slutteligt blev det understreget, at en ikke-demokratisk løsning helt givet ville få følgevirkninger for EU's fortsatte samarbejde med Fiji.

Den 30. maj 2000 udstedte Deres regering et dekret, der ophævede 1997-ændringen af Fijis grundlov.

I henhold til Lomé-konventionens artikel 366, litra a), opfordrer vi hermed Republikken Fijiøerne til at indlede konsultationer med henblik på en detaljeret vurdering af situationen og om nødvendigt en afhjælpning af denne.

Vi foreslår, at disse konsultationer finder sted den ... i Bruxelles i Rådets bygning.

Med venlig hilsen.

På Rådets vegne På Kommissionens vegne

Kopier: Formanden for AVS-Ambassadørudvalget Generalsekretæren for AVS-landegruppen